Predkladacia správa

	Uznesením vlády Slovenskej republiky č. 45 zo 17. januára 2001, ktorým bol schválený Plán legislatívnych úloh vlády Slovenskej republiky na rok 2001, bola Ministerstvu školstva Slovenskej republiky uložená úloha vypracovať návrh zákona o Pôžičkovom fonde pre začínajúcich pedagógov.

Ministerstvo školstva Slovenskej republiky vypracovalo „Návrh zákona o Pôžičkovom fonde pre pedagogických zamestnancov“ (pôvodný názov bol upravený z dôvodu požiadavky poskytovať pôžičky aj pre mladých zamestnancov, ktorí už sú na školách zamestnaní určitú dobu). V rámci pripomienkového konania boli zo strany väčšiny pripomienkujúcich vznesené zásadné pripomienky, z ktorých dve najzávažnejšie sa nepodarilo vyriešiť. 
 
	Obdržané pripomienky zohľadnilo Ministerstvo školstva Slovenskej republiky aj v stanovisku k návrhu skupiny poslancov Národnej rady Slovenskej republiky na vydanie zákona o Pôžičkovom fonde pre začínajúcich pedagógov, ktorý bol takmer totožný s materiálom Ministerstva školstva Slovenskej republiky a odporučilo vláde Slovenskej republiky nesúhlasiť s predloženým návrhom.

	Vláda Slovenskej republiky vychádzajúc zo stanoviska Legislatívnej rady vlády Slovenskej republiky sa neztotožnila s poslaneckým návrhom zákona a vo svojom stanovisku neodporučila Národnej rade Slovenskej republiky návrh zákona o Pôžičkovom fonde schváliť. Národná rada Slovenskej republiky návrh zákona schválila na svojom rokovaní dňa                      10. 7. 2002. Tento zákon nadobudne účinnosť pätnástym dňom po jeho vyhlásení v Zbierke zákonov Slovenskej republiky. 

V súvislosti s vyššie uvedeným Ministerstvo školstva Slovenskej republiky navrhuje zrušiť úlohu vyplývajúcu z Plánu legislatívnych úloh vlády Slovenskej republiky na rok 2001, predložiť návrh zákona o Pôžičkovom fonde pre začínajúcich pedagógov.